
Text rozhodnutia
Súd: Krajský súd Bratislava Spisová značka: 11CoP/349/2020 Identifikačné číslo súdneho spisu: 1320208520 Dátum vydania rozhodnutia: 09. 12. 2020 Meno a priezvisko sudcu, VSÚ: JUDr. Blanka Podmajerská ECLI: ECLI:SK:KSBA:2020:1320208520.1 Uznesenie Krajský súd v Bratislave, v senáte zloženom z predsedníčky senátu JUDr. Blanky Podmajerskej a členiek senátu Mgr. Patrície Železníkovej a Mgr. Aleny Čakváriovej, v konaní vo veci starostlivosti súdu o maloleté deti: W. I., nar. XX.XX.XXXX a P. I., nar. XX.XX.XXXX, bytom u matky, zastúpené kolíznym opatrovníkom: Úradom práce, sociálnych vecí a rodiny Pezinok, úsek sociálnych vecí a rodiny, pracovisko Senec, so sídlom Krátka 1, Senec, maloleté deti rodičov: matka A.. W. I., rod. Z., nar. XX.XX.XXXX, aktuálne bytom E. XE, I., zastúpená : Mgr. Martin Paškala, so sídlom Záhradnícka 27, Bratislava a otec M. I., nar. XX.XX.XXXX, trvale bytom L. XXXX/XA, T. M., zastúpený : JUDr. Andrej Gara , advokát, Štefánikova ul.č. 14, Bratislava , IČO: 30 850 436, o návrhu otca na nariadenie neodkladného opatrenia, za konania o úpravu výkonu rodičovských práv a povinností k maloletým deťom na čas do rozvodu manželstva, na odvolanie matky proti uzneseniu Okresného súdu Bratislava III, zo dňa 30.09.2020, č.k. 39P/209/2020-25, jednomyseľne takto r o z h o d o l : Odvolacie konanie sa zastavuje. Žiaden z účastníkov nemá nárok na náhradu trov konania. o d ô v o d n e n i e : V napadnutom uznesení súd prvej inštancie do právoplatného skončenia konania vo veci vedenej na Okresnom súde Bratislava III, pod sp. zn. 39P/269/2019, nariadil neodkladné opatrenie, podľa ktorého je otec oprávnený stretávať sa s maloletými deťmi W. I., nar. XX.XX.XXXX a P. I., nar. XX.XX.XXXX, každý nepárny týždeň od stredy od 16,00 hod. do piatka do 18,00 hod. a každý párny týždeň od piatka od 16,00 hod. do nedele do 18,00 hod. s tým, že otec si maloleté deti prevezme a odovzdá v mieste bydliska matky na území Slovenskej republiky a matka je povinná maloleté deti na styk s otcom riadne pripraviť a otcovi ich v určenom čase odovzdať. Vo zvyšnej časti súd prvej inštancie návrh otca zamietol a s použitím § 52 zákona č. 161/2015 Z.z. Civilný mimosporový poriadok (ďalej „ C.m.p.“) deklaroval, že žiaden z účastníkov nemá nárok na náhradu trov konania. 2. Proti rozhodnutiu podala v zákonnej lehote odvolanie matka maloletých detí navrhujúc, aby s poukazom na opísané skutkové okolnosti týkajúce sa úpravy pomerov rodičov k maloletým deťom, súd prvej inštancie do právoplatného skončenia konania vo veci samej , styk otca s maloletými deťmi upravil tak, že otec je oprávnený sa s maloletými deťmi stýkať každý nepárny kalendárny týždeň v utorok, stredu a vo štvrtok v čase od 15,00 hod. do 19,00 hod.. 3. V následnom podaní zo dňa 16.11.2020 matka maloletých detí súdu oznámila, že berie svoje odvolanie podané voči uzneseniu Okresného súdu Bratislava III sp. zn. 39P/209/2020 zo dňa 30.09.2020 v celom rozsahu späť. 4. Podľa § 2 ods. 1 C.m.p. na konania podľa tohto zákona sa použijú ustanovenia zákona č. 160/2015 Z.z. Civilného sporového poriadku, ak tento zákon neustanovuje inak. 5. Podľa 369 ods. 1 zákona č. 160/2015 Z.z. Civilný sporový poriadok (ďalej „ C.s.p.“) dokiaľ o odvolaní nebolo rozhodnuté, možno ho vziať späť. Ak odvolateľ vzal odvolanie späť, nemôže ho podať znova. 6. Podľa § 369 ods. 2 C.s.p. ak odvolateľ vezme odvolanie späť, právoplatnosť napadnutého rozhodnutia nastane, ako keby k podaniu odvolania nedošlo. Lehoty, ktoré majú plynúť od právoplatnosti napadnutého rozhodnutia, plynú v takom prípade od právoplatnosti uznesenia o zastavení odvolacieho konania. 7. Podľa § 369 ods. 3 C.s.p. ak sa odvolanie, o ktorom nebolo rozhodnuté, vzalo späť, odvolací súd odvolacie konanie zastaví. 8. Odvolací súd preskúmal vec podľa § 65, § 66 C.m.p. , bez nariadenia odvolacieho pojednávania podľa § 378 ods. 1 C.s.p., pri ktorom zohľadnil dispozitívny úkon matky maloletých detí, ktorá v priebehu odvolacieho konania v čase, kedy o odvolaní matky nebolo odvolacím súdom rozhodnuté, zobrala odvolanie v celom rozsahu späť. Na základe uvedeného vo výroku tohto rozhodnutia odvolacie konanie zastavil. 9. O trovách odvolacieho konania odvolací súd rozhodol podľa § 52 C.m.p. v spojení s § 262 ods. 1 a § 396 ods. 1 C.s.p.. 10. Toto rozhodnutie prijal senát odvolacieho súdu pomerom hlasov 3:0 (§ 2 ods.1 C.m.p., § 393 ods. 2 C.s.p.). Poučenie: Proti tomuto rozhodnutiu odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 C.s.p.) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 427 ods. 1 C.s.p.). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 C.s.p.). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 C.s.p.).

